O autoutilitară în care se aflau șase persoane s-a răsturnat, marți, 12 martie, în curtea unui bărbat din localitatea Oniceni, județul Suceava. Trei persoane au rămas încarcerate, iar pompierii au intervenit pentru a-i scoate dintre fiarele contorsionate ale mașinii.
Pompierii din Suceava au intervenit marți, 12 martie, în cazul unei autoutilitare care s-a răsturnat în afara drumului, pe raza localității Oniceni.
La fața locului s-au deplasat pompierii militari cu o autospecială pentru descarcerare, trei ambulanțe SMURD B2, cu sprijinul a trei echipaje SAJ.
"Este vorba despre o autoutilitară răsturnată în afara părții carosabile, în curtea unui cetățean. În vehicul se aflau șase persoane. Trei persoane au fost identificate în afara autovehiculului, iar celelalte trei sunt încarcerate în autoutilitară", au precizat reprezentanții ISU Suceava.
Pompierii au acționat pentru descarcerarea persoanelor și pentru acordarea primului ajutor de către echipajele medicale și paramedicale.
Zeci de minute, traficul s-a desfășurat alternativ pe un singur sens de mers. Polițiștii au deschis dosar penal în acest caz pentru vătămare corporală din culpă și fac cercetări pentru a stabili circumstanțele exacte ale producerii accidentului rutier.
Maşină fără ITP şi RCA, implicată într-un accident
Un alt accident rutier, în urma căruia o femeie aflată la volanul unei maşini a fost rănită, a avut loc vineri, 8 martie, pe strada Nicolae Iorga din municipiul Suceava.
"Din primele verificări s-a stabilit faptul că un autoturism în care se aflau doi bărbaţi de 33 şi 36 de ani din municipiul Suceava a intrat în coliziune cu un alt autoturism condus de către o femeie de 36 de ani din municipiul Suceava. În momentul impactului în interiorul primului autoturism (prevăzut cu post de conducere pe partea dreaptă) se aflau două persoane de sex masculin, respectiv doi bărbaţi de 36 şi 33 de ani, fără a se putea stabili cu exactitate care dintre aceştia se afla la volanul vehiculului, între declaraţiile celor doi existând neconcordanţe", au precizat reprezentanții IPJ Suceava.
Poliţiştii au constatat că maşina nu are asigurare de răspundere civilă auto, nici inspecţie tehnică periodică, iar cei doi bărbaţi care se aflau în autovehicul în momentul producerii accidentului s-au contrazis cu privire la care dintre ei se afla la volan. În plus, unul dintre ei era beat, iar celălalt a refuzat testarea pentru stabilirea alcoolemiei.
Bărbatul de 33 de ani din autoturismul cu volan pe partea dreaptă a fost testat cu aparatul etilometru, rezultatul fiind 1,15 mg/l alcool pur în aerul expirat. Acestuia i s-au prelevat două mostre biologice de sânge necesare în vederea stabilirii cu exactitate a alcoolemiei.
Al doilea bărbat a refuzat testul de alcoolemie şi prelevarea de probe biologice pentru stabilirea nivelului de alcool în sânge.
Femeia a cărei maşină a fost lovită a fost rănită. Ea a acceptat să fie testată cu aparatul etilometru, rezultatul fiind 0,00 mg/l alcool pur în aerul expirat.
În urma accidentului, poliţiştii au deschis dosar penal pentru vătămare corporală din culpă, urmând a fi extinse cercetările în funcţie de probatoriul administrat şi a fi dispuse şi măsuri procesuale. De asemenea, autoturismul cu volan pe partea dreaptă a fost indisponibilizat, întrucât nu avea ITP şi nici RCA valabile.